钦定古今图书集成/历象汇编/庶征典/第079卷 > 《庚午六月十五日轮对奏札一》前人
## 钦定古今图书集成/历象汇编/庶征典/第079卷 > 《庚午六月十五日轮对奏札一》前人

臣恭惟陛下天资高明，克自抑畏，检身约己，敬天爱
民，有前代帝王之所不及者。固宜至和之气，蟠塞穹
壤，而岁比旱蝗，民以病告，喁喁之望，日傒有秋。乃仲
夏以来，常阴为沴，淫雨连亘，阅月弥旬，闲尝开霁，旋
复霶霔。湖水暴涨，溢入都城，细民失业，粒食翔贵。近
畿州县，被灾者广，或颓城郭，没官寺，毁庐舍，溺人民，
“决坏堤防，渰浸田亩，平畴沃壤，浩如涛波，是非小变
也。”陛下亦尝察其故乎？盖自柄臣擅政，导谀成风，更
化以还，馀习未殄，旱暵酷矣，或谓其不伤农，螟蝗炽
矣，或谓其不食稼。元元愁苦之状，有闾巷知之而士
大夫不知者，士大夫知之而庙堂不知者。况陛下深
居九五，其能尽知之乎？下情不通，民隐莫诉，故作淫
雨，京畿尤甚。将以感悟宸衷，亟图维新之政，天心仁
爱，盖可见也。陛下惕然祗惧，祷祠赈恤，细大毕举，休
征潜格，云阴洞开。臣愚窃虑陛下狃于目前之应，不
复推原致异之由，天意靡常，尤足深惧。臣谨按《春秋》，
庄公十一年，宋大水，董仲舒以为阴盛之所致。嘉祐
水灾，欧阳修上疏曰：“水，阴也，兵，亦阴也。修之言，盖为
当时发，若推类而言之，则宫庭严密之地，左右亵近
之私，阴也；内而奸邪，外而盗贼，亦阴也。人君者，秉至
阳之德以御众阴，故主道宣明，则阳畅阴伏，各由其
序，而弗为灾。否则阴盛而忤阳，咎征之来，未有不缘
类而著见者，天人相与之际，甚可畏也。陛下圣性澹
然，固无便嬖女谒之累，然除授命令，间烦特旨，夤缘
请托，侵紊成宪。倘或有之，幸门既开，奔走日众，岂所
以杜几微而窒萌渐乎？此阴沴所为而作也。更化之
初，分别淑慝，国论尝一定矣。众正在庭，元气充实，奸
邪之党尚肆窥觎。一二年来，俊贤耆艾，引去相踵，甚
而二三近臣之进退，仓猝皇遽，或不知所”从来，于是
善良之士寖不自安，而窥伺者益众矣。朝廷纪纲，寄
于给舍，维持法守，政所当然。闻诸道涂，顾犹有不得
其职者。纪纲一废，何事不生？臣恐憸人非类，洋洋乎
动心矣。此《阴沴》所为而作也。弄兵之徒，日益披猖，彼
其啸聚之始，非有跳梁不可制之势也。使陛下帅守
得人，监司得人，扑其焰于未张，一巡尉力耳。奈何拥
兵之帅，或萌玩寇之心；分土之臣，各启幸功之念。养
成痈疽，驯致决溃，乃始草薙。而禽狝之世，岂有毙千
万人于干戈，而天不为之变者？或者幸其纳降，曲意
招诱，不知损威丧重，适启奸心：二者盖胥失矣。寇虐
肆行，流毒甚惨；嗷嗷之众，吁辜于天。此又阴沴所为
而作也。抑臣闻之，“涝于夏者，其秋必旱；阴盛之极，阳
必生焉。”汉儒之言，厥有深指。今庳下之田，既厄于水，
设不幸七八月之间，雨弗时至，高田之稼，复坏于垂
成，饥馑相仍，愁叹滋甚，岂独《峒丁逋》卒能为患哉？比
者三衢之事，盖可鉴已。陛下诚能念灾变之可畏，思
君道之当修，秉持乾刚，法象天德，开公正之路，“窒邪
枉之蹊，使里谒不忤于朝，外言不纳诸梱，以绝近幸
侵权之端。尊信仁贤，容受忠谠，使正人端士得以行
其志，而佥邪巧佞不得售其私，以抑小人道长之渐。
淮甸创残之馀，遴柬良牧，寄以赤子之命，招辑流民，
咸俾奠居，收瘗遗骸，勿令暴露。”江湖之间，寇孽方煽，
申敕帅守，戮力同心，仍遣王人，衔命督护，整齐师律，
激励士心，以挫群盗方张之锐，则积阴之沴庶乎其
可销，方来之患庶乎其可弭也。《易》之初六曰：“履霜坚
冰至。”古之圣人于阴之将盛，不忘戒谨如此。今灾异
频仍，证应甚著，陛下可不亟加圣心乎？臣以疏庸，备
位史馆，睿恩拔擢，俾摄禁林，惓惓愚忠，冀一吐露久
矣。幸因进对，敢竭《毣毣》之思。意切言狂，惟陛下裁赦。